Van Dyk nou Fransman ná sy versoek | Netwerk24
Maks van Dyk se unieke, dapper versoek aan Frankryk se president het vrugte afgewerp. Foto: Getty Images
Van Dyk (27) het ’n foto van homself op Twitter gedeel waar hy die dokument vashou en die gewilde Franse slagspreuk “Vive la France et vive la Republique” by die inskrywing insluit.
Van Dyk het sy unieke versoek gemaak toe die spelers aan Macron voor die eindstryd, wat Toulouse teen Clermont met 24-18 gewen het, voorgestel is.
Hy het Macron voorgekeer en gevra: “Kan ek asseblief Franse burgerskap kry?”
Dit is onduidelik of Macron direk ’n invloed op die verwikkelinge gehad het, maar Van Dyk se naam het op 8 September op die Franse lys van genaturaliseerde persone, die Official Journal, verskyn.
Van Dyk, wat in Johannesburg gebore is, het vir die Cheetahs, Griekwas en Leinster uitgedraf voordat hy in 2016 die skuif na Toulouse gemaak het. Hy was ook lid van die Suid-Afrikaanse span wat by die o.20-Wêreldtoernooi in 2012 geseëvier het.
Rugby365 berig indien Van Dyk in die voetspore van diegene soos Paul Willemse en Alivereti Raka wil volg deur vir Les Bleus te speel nadat hulle ’n Franse paspoort ontvang het, sal hy ’n addisionele twee jaar moet wag.
Wêreldrugby, die sport se beheerliggaam, het in Mei 2017 aangekondig sy verblyfreël word van drie jaar tot vyf jaar verleng. Die nuwe voorskrif geld van 2020, ná afloop van die Wêreldbekertoernooi wat tans in Japan beslis word.
Meer oor: Top14 | Toetsrugby | Emmanuel ­Macron | Wêreldbekerrugby | Toulouse